《初秋同王季重李立素游莫愁湖》
明代·李孙宸

嘉陟讵云逖，有美湖上台。驾言送远行，复得旷中怀。

朋好来不送，徒御亦无猜。主人眷佳会，日晏出尊罍。

微飔涤烦暑，命酌尘襟开。吴童发妙讴，丝肉终宴谐。

抚景能无赋，愧乏和客才。含情俱未申，眄晷忽已颓。

何以永兹游，长歌意徘徊。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。